Lesersbrief: Watter invloed gaan ŉ wegblystem hê in die 2019-verkiesing?Frik Lotz. Foto: Verskaf. Frik Lotz van Sasolburg skryf: Daar is weer sommige mense wat sê hulle gaan nie stem nie omdat hul stem nie ŉ verskil gaan maak nie. Dit is waar hulle juis die fout maak, want ŉ wegblystem gaan die ANC net sterker maak. Laat ek gou verduidelik soos volg: Gestel daar is 10 kiesers waarvan ses ANC stem en vier vir opposisiepartye. Dit beteken die ANC kry 60% en die opposisie 40%. Nou besluit een opposisiekieser om nie te stem nie wat beteken daar is nou nege kiesers waarvan ses nog steeds ANC stem en slegs drie vir die opposisiepartye. Dit beteken die ANC het nou ŉ twee-derde meerderheid en nie omdat meer kiesers ANC gestem het nie, maar omdat een kieser van ŉ opposisieparty nie gaan stem het nie. So, jou stem maak wel ŉ verskil. Dan is daar diegene wat nie stem nie omdat hulle glo nie legitimiteit aan die stelsel wil gee nie. Feit van die saak is, jy gebruik die paaie, hernu jou rybewys, koop kos en betaal BTW en betaal belasting wat beteken jy is deel van die stelsel en om dan nie te wil gaan stem nie omdat jy nie deel van die stelsel wil wees nie, hou dan mos nie water nie, of hoe? Nee wat, daar is geen rede om nie te gaan stem nie. Moet dus nie op stemdag by die huis bly en dit as net nog ŉ vakansiedag beskou nie. Nee, staan vroeg op en gaan maak jou kruisie agter die naam van jou party wat jy ondersteun. En weer eens, stem vir ŉ party wie se waardes min of meer ooreenstem met jou eie waardes. Sodoende sal jy gemoedsrus hê en weet daar sal beslis omgesien en geveg word vir jou belange, waardes en regte. Maak dus gebruik van die geleentheid en gaan stem op stemdag. Onthou, die hand wat die kruisie maak is die hand wat die toekoms skryf.